kardosdrur/scandi-wiki huggingface dataset:
Flugten fra Sydstaterne

Den store flugt fra Sydstaterne var omkring 7 millioner afroamerikaneres migrering fra landlige områder i USA's sydstater til nordstaterne, midtvesten og veststaterne, i perioden fra 1916 til 1970.

Afroamerikanerne migrerede for at undgå udbredt racisme i syden, for at få bedre jobmuligheder i industribyerne, give deres børn en bedre uddannelse og for at opnå hvad der i vide kredse blev betragtet som et bedre liv i nord.

Nogle historikere skelner mellem den store flugt (1910-1940), omkring 1,5 millioner migreringer, og den anden store flugt, fra 1940 til 1970. Den anden store flugt var ikke blot større, med fem millioner eller flere migreringer, men den havde også en anden demografi, idet folk flyttede andre steder hen. Mange flyttede især fra Texas og Louisiana til Californien, hvor forsvarsindustrien bød på nye former for arbejde.

Referencer 

Afroamerikansk historie
Codan

Codan A/S (efter latin: Sinus Codanus; Østersøen) er et dansk forsikringsaktieselskab, der blev grundlagt i 1916. Selskabet er Skandinaviens tredjestørste forsikrings­selskab og driver blandt andet også selskabet Trygg-Hansa i Sverige, ligesom koncernen har aktiviteter i Baltikum og Norge. I 2021 blev Codans danske forretning, efter kortvarigt at have været ejet af Tryg, opkøbt af Alm. Brand. Den svenske, norske og baltiske del af Codan foventes at blive separeret fra den danske del, og fortsat administreret af Tryg.

I Danmark koncentrerer Codan sig om skadesforsikring efter at have solgt sin livsforsikrings- og pensionsvirksomhed fra. Dels gennem hovedselskabet, dels gennem datterselskabet Privatsikring. Codan har tidligere også drevet bankvirksomhed.

Selskabet har siden 1984 været delvist på udenlandske hænder og var indtil 2020 ejet 100% af det britiske forsikringsselskab Royal & Sun Alliance. I 1993 overtog Codan det konkursramte Hafnia Forsikring. Codan har tidligere været noteret på Københavns Fondsbørs, men blev afnoteret i juli 2007. Hovedsædet i København er Codanhus ved Søerne i København.

Eksterne henvisninger 
Codans hjemmeside

Skadesforsikringsselskaber i Danmark
Etableret i 1916
Virksomheder på Frederiksberg
Mogens Müller

Mogens Theodor Müller (27. marts 1935 i København – 24. januar 1995 i Jægerspris) var en dansk målmand i fodbold.

Spillerkarriere

Klubkarriere 
Mogens Müller spillede i sin ungdom for Sundby Boldklub (10-16 år), før han som 17-årig skiftede til naboklubben Fremad Amager. Han debuterede sidenhen på amagerkanernes 1. seniorhold i divisionerne og opnåede samlet 211 kampe på førsteholdet i henholdsvis den næstbedste, tredjebedste og fjerdebedste fodboldrække (på daværende tidspunkt alle en del af Danmarksturneringen i fodbold). Müller valgte sidenhen at fortsætte på oldboys-holdet i Fremad Amager og efterfølgende i Greve IF Fodbold.

Landsholdskarriere 
Müller blev noteret for en enkelt U/21-landskamp for Danmark som repræsentant for Fremad Amager den 13. oktober 1957 i forbindelse med en venskabskamp mod Finland. Kampen blev afviklet på udebane i Gamla Karlaby (Finland) og Danmark vandt med cifrene 4-3.

Referencer

Eksterne henvisninger 
 

Fodboldspillere fra Danmark
Fodboldspillere fra Sundby Boldklub
Fodboldspillere fra Fremad Amager
Personer fra København
Limpopo (flertydig)

Limpopo har flere betydninger:

 Limpopo – en afrikansk flod
 Limpopo (provins) – en provins i Sydafrika
Charles Henry Somerset

Charles Henry Somerset (født 12. december 1767 i Badminton, Gloucestershire, død 18. februar 1831 i Brighton) var en britisk guvernør af Kapkolonien i Sydafrika fra 1814 til 1826.

Somerset ekspanderede politikken som blev etableret af Du Pré Alexander i 1809 med at forebyge khoikhoierne og andre sorte i at forlade sine tilviste hjem. De måtte også altid bære rejsedokumenter som blev udstedt af de britiske myndigheder i Cape Town. Dette var de første officielle tiltag som skulle blive apartheid i det 20. århundrede da rejsedokumenterne blev de "passene" berygtede. Somerset var også ansvarlig for at have startet de første forsøg på at udslette hollandsk og "kombuis hollandsk" (køkkenhollandsk eller afrikaans) fra officielle procedurer i 1822. Senere forbød briterne afrikaans fra skolerne og insisterede at instruktionerne skulle kun gives på engelsk, selv i skoler med kun afrikaans–sproglige elever.

Somerset forbød også de første engelsksprogede aviser i Cape Town og strammede ind trykkefriheden til pressen. Hans sidste år var Kapadministrationen præget af det antagelige misbrug af midler. Før han returnerede hjem til England i 1826, blev der sendt embedsmænd fra Storbritannien for at se på beskyldningerne, og flere i Somersets stab blev arresteret og sendt hjem. Somerset blev selv kaldt tilbage i 1826. Somerset var kendt af mange som den "mobbende" guvernøren og blev hadet af mange i Sydafrika, både sorte og hvide.

De tidlige forsøg på at "separere" sorte og hvide, i at tvinge sorte til at bære identifikationsdokumenter når de rejste udenfor sit umiddelbare bostedsområde, den tvungne forflytning af sorte til øde regioner som ikke var ønsket af hvide for bosætning og landbrug og henrettelsen ag sorte ufen retsafer, var de første tilløb til "apartheid" og blev kopieret af Afrikaner Broederbond efter deres dannelse som et afrikansk hemmelig samfund i 1918 som en modvægt til britisk kontrol og for at fremme afrikanerne som den kontrollerende minoritet i 1948.

Byerne Somerset West og Sommerset East i Sydafrika er opkaldt efter ham.

Personer fra Storbritannien
Guvernører
Port Elizabeth

Port Elizabeth (omdøbt Gqeberha februar 2021) (xhosa: IBhayi) er en by i provinsen Eastern Cape i Sydafrika. Byen bliver ofte forkortet "PE" og har kaldenavnene "den venlige by" og "den forblæste by". Den ligger i Algoa Bay ved Det indiske Ocean og er en af de største havne i Sydafrika med over en million indbyggere.

Byen blev grundlagt i 1820 for at huse britiske nybyggere for derved at styrke grænseregionen mellem Kapkolonien og den krigeriske xhosastamme. Byen har nu en befolkning på en million og er en del af Nelson Mandela storbykommune.

Historie 

Området omkring det, som nu kaldes Algoa Bay, blev først bosat af indfødte stammer for mange århundreder siden. San og khoisan var blandt de første stammer på stedet, mens xhosaerne kom til senere. De første europæere, som besøgte området, var Bartolomeo Dias og hans besætning, som gik i land på St. Croix Island i Algoa Bay i 1488, og Vasco da Gama som mærkede sig den nærliggende Bird Island i 1497. I flere århundreder var området afmærket på navigationskortene som "et sted at gå i land med ferskvand" .

Området blev en del af Kapkolonien og der blev bygget et stenfort kaldt Fort Frederick i 1799 under den første britiske okkupation af kolonien under Napoleonskrigene. Dette fort blev bygget for at sikre området mod en mulig fransk landgang, og fortet havde overblik over stedet, som senere blev Port Elizabeth. Fortet er nu et monument.

4.000 britiske nybyggere ankom i 1820 med båd. Havnebyen blev grundlagt af Rufane Shaw Donkin, den fungerende guvernør af Kapkolonien, som opkaldte den efter sin afdøde kone, Elizabeth. Byen ekspanderede efterhånden og der udvikledes et varieret samfund som bestod af europæere og andre immigranter.

Venskabsbyer 
Port Elizabeth er venskabsby med:
 Göteborg
 Jacksonville
 Palm Dessert

Referencer
Flushing Meadows–Corona Park

Flushing Meadows–Corona Park som blandt også kaldes Flushing Meadows Park ligger i det nordlige Queens i New York City, USA.

Den er den trejde største park i New York City og blev anlagt i forbindelse med verdensudstillingen i New York i 1939/1940. Parken var også brugt ved verdensudstillingen i New York i 1964. Flushing Meadows–Corona Park er cirka 5 kvadratkilometer stor.

Parken er kendt for den årlige grand slam-turnering i tennis, US Open som holdes på USTA Billie Jean King National Tennis Center. Det største stadion inde på anlægget hedder Arthur Ashe Stadium og det næststørste hedder Louis Armstrong Stadium.

I parkens nordlige del findes Citi Field, som er hjemmearena for baseballholdet New York Mets.

Eksterne henvisninger 

Parker i USA
Bygninger, konstruktioner og anlæg i New York City
Kevin-Prince Boateng

Kevin-Prince Boateng (født 6. marts 1987) er en ghanesisk fodboldspiller af tyske aner, der i øjeblikket spiller i klubben Hertha Berlin i den tyske Bundesliga.

Baggrund 
Boateng er født i Berlin og har en ghanesisk far og en tysk mor. Han har tidligere været i tvivl om han ville spille for Ghana eller Tyskland. I første omgang valgte midtbanespilleren Tyskland, hvor han flere gange har spillet for U/21 landsholdet, men i juni, 2009 udtalte Boateng, at han i fremtiden ville repræsentere Ghana efter, at han ikke var blevet udtaget til ungdomslandsholdet.

Boateng har i alt 13 tatoveringer fordelt på sin krop. En af hans tatoveringer visualiserer Afrika, en Berlin og derudover har han tatoveret sin kones navn Jennifer et sted på kroppen. Omkring de to jokere der også er tatoveret på ham udtalte Boateng: "Jeg har to jokere, den ene smiler og den anden græder. Det betyder grin nu, græd senere".

Privat giftede Boateng sig med Jennifer i 2007 to dage efter han skrev under på kontrakten med Tottenham. Kevin Prince-Boateng kalder sig selv for ”The Ghetto Kid” på grund af hans opvækst i det fattige Wedding kvarter i Berlin.

Hans halvbror Jérôme Boateng med fælles far er også professionel fodboldspiller og spiller for det tyske fodboldlandshold, hvor de til VM i fodbold i både 2010 og 2014 har spillet landskampe mod hinanden. Hans fem år ældre broder George Boateng er ligeledes fodboldspiller, men må ikke forveksles med den hollandske spiller af samme navn.

Karriere 
Den unge ghaneser startede sin karriere i Reinickendorfer Füchse og skiftede som 7-årig til storklubben Hertha Berlin, hvorfra han blev solgt til engelske Tottenham den 31. juli 2007 efter 13 år i klubben. Boatengs karriere i Tottenham gik dog langt fra som forventet, og i januar 2009 blev han udlejet til tyske Borussia Dortmund. Efter endnu et ophold uden succes skiftede han i sommerpausen 2009 til Portsmouth F.C.. Han rejste i 2010 videre til italienske AC Milan. I 2013 flyttede han tilbage til Tyskland for at spille for Schalke 04. Han har i alt spillet for 16 forskellige hold i løbet af hans 25 år lange karriere. Han har spillet i storklubber som Barcelona, AC Milan, Dortmund og Spurs, men spiller i øjeblikket for Hertha Berlin.

Landshold 
Boateng besidder dobbelt statsborgerskab, og kunne også have repræsenteret Tyskland på internationalt niveau. Han valgte dog at stille op for Ghanas landshold, som han repræsenterede ved VM i 2010 og VM i 2014.

Referencer

Eksterne henvisninger 

Fodboldspillere fra Tyskland
Fodboldspillere fra Ghana
Midtbanespillere (fodbold)
Deltagere ved verdensmesterskabet i fodbold 2010
Deltagere ved verdensmesterskabet i fodbold 2014
Fodboldspillere fra Tottenham Hotspur F.C.
Fodboldspillere fra Hertha BSC Berlin
Fodboldspillere fra Borussia Dortmund
Fodboldspillere fra Portsmouth F.C.
Fodboldspillere fra AC Milan
Fodboldspillere fra FC Schalke 04
Fodboldspillere fra UD Las Palmas
Fodboldspillere fra Eintracht Frankfurt
Personer fra Berlin
Coffeeshop

Coffeeshop er en type café i Holland som lovligt sælger cannabis til at ryge eller spise som kager.

Eksterne henvisninger 

Hollands Coffeeshop Database

Caféer
Veld

Veld (eller Veldt) er en landskabsform med åbent steppeland i Sydafrika og enkelte andre steder i det sydlige Afrika.

Ordet kommer fra afrikaans (og kom dertil fra hollandsk) og betyder egentlig slette. Den primære betydning er flade arealer dækket med græs eller lave buske og krat. Denne primærbetydning dækker imidlertid ikke alle de betydninger, som ligger i ordet. Velden kan sammenlignes med den australske bushen, den argentinske pampassen eller den nordamerikanske prærie, og kan således også oversættes med udmark, eller endog repræsentere en form for mental geografi.

Eksterne henvisninger 

Landskabsformer
Sydafrikas geografi
Cape Coloureds

Cape Coloureds ("Kapfarvede" eller "Kaps farvede") henviser til dagens efterkommere af hollandske nybyggere og lokale indfødte (mest Khoisan), samt sydøstasiatiske slaver indført til Sydafrika, sammen med andre grupper af blandet ophav. De er den dominerende befolkningsgruppe i provinsen Western Cape, som har en befolkning på cirka fire millioner. De fleste af Kaps farvede har afrikaans som modersmål, mens de af europæisk eller asiatisk ophav er engelsksprogede.

Slaverne blev ført ind fra Indonesien, Malaysia, Madagaskar og Mozambique, og fra dette varierede ophav udviklede de sig gradvis til en gruppe, som senere blev klassificeret som en stor etnisk gruppering under apartheid–regimet. I mange tilfælde blev slaverne importeret for at være konkubiner og hustruer for enlige mandlige hollandske nybyggere. Folk fra Indien blev også ført til Kap og solgt som slaver af hollandske nybyggere. De indiske slaver fik næsten altid kristne navne, men deres oprindelsessted blev nedtegnet i salgsfakturaen og gennem andre dokumenter var det muligt at at få en oversigt over mængden af slaver fra forskellige regioner. Men disse slaver blev spredt og mistede deres indiske identitet i tidens løb og blev efter det kaldt kapfarvede. Stor etnisk blanding er derfor sket i løbet af generationerne mellem europæere, indere, malaysiere, forskellige bantustammer, sammen med indfødte khoikhoi og san.

Teknisk henviser begrebet "Cape Coloured" til en undergruppe af "farvede" sydafrikanere. Apartheidbureaukratiet brugte subjektive kriterier til at bedømme, om en person var kapfarvet eller tilhørte en anden beslægtet farvet undergruppe som "kapmalaysiere" eller "andre farvede". Der er ofte undtagelser fra denne generalisering, og konsekvenserne af apartheid–klassifikationerne førte ofte til tragikomiske konsekvenser, hvor nogle lysere familiemedlemmer belv klassificeret som "hvide" og andre som "farvede". 

De kapfarvede er langt fra en homogen gruppe. Inddelingen af den blev forstærket af apartheid–klassifikationerne, som definerede hierarkier inden for denne gruppe. Som en konsekvens heraf er der meget etnisk intolerance mellem selvdefinerede grupper af kapfarvede. Mange kapfarvede har totalt forskellige baggrund, nogle har hovedsagelig europæisk og andre mest sort sydafrikansk baggrund. Mange har også mest indisk eller indonesisk/malaysisk baggrund. Religiøse forskelle eksisterer også, mange er kristne, mens andre er muslimer. Derfor bliver mange kapfarvede meget fornærmede over at blive klassificeret i en bestemt "farve"etnisk kategori.

Folkeslag i Sydafrika
Lynge Jakobsen

Lynge Jakobsen (født 10. november 1950) er tidligere professionel fodboldspiller i AaB. Han var i perioden 1996-2013 sportslig ansvarlig for AaBs fodbolddel, først som sportschef, senere som sportsdirektør.

Lynge og AaB 
Lynge Jakobsen har haft et livslangt forhold til AaB. Han blev medlem af AaB som 7-årig i 1957, og han fik klubbens guldnål i 2013.

Karriere som spiller 
Lynge Jakobsen spillede i 6 sæsoner på AaBs førstehold fra 1973 til 1979, hvor han formåede at spille 267 kampe på førsteholdet og score 18 mål. Og 5 sæsoner, som ungdomsspiller. Han spillede midtbanespiller og blev den første professionelle fodboldspiller (kontraktspiller) i AaB. Hans første kamp for AaB var 27. maj 1969, den sidste kamp blev spillet 29. oktober 1979.

Sportschef og sportsdirektør 
I 1996 blev Lynge Jakobsen ansat som sportschef i AaB, der på det tidspunkt havde hans tidligere førsteholdskammerat Børge Bach som direktør. Senere blev Lynge Jakobsens titel ændret til sportsdirektør. Den 10. januar 2013 meddelte Lynge Jakobsen, at han stoppede som sportsdirektør efter sæsonens afslutning. Han blev efterfulgt af Allan Gaarde i sommeren 2013.

Trænertid 
Lynge Jakobsen var træner for Aalborg Chang, Lindholm IF, Aars IK, Storvorde Sejlflod Boldklub inden sin tid ansættelse som sportschef i AaB.

Civilt liv 
Lynge Jakobsen er uddannet ved det aalborgensiske kornfirma Thorndahl. Senere i karieren blev han ansat ved Aalborg Kommune, hvor han arbejdede indtil sin tiltrædelse som sportschef. Senest som kontorchef hos Aalborg Kommune

Referencer 
Primær reference: aabsport.dk 

Fodboldspillere fra AaB
Personer fra Aalborg Kommune
Fodboldledere fra Danmark
AaB Fodbold
Fodboldtrænere fra Storvorde-Sejlflod Boldklub
Rokkestenen (Hillerød)

Rokkestenen er en langdysse fra bondestenalderen ved Trollesminde i Hillerød.

Fundet af gravhøjen skete i 1855, hvor den blev udgravet af kong Frederik 7., som var kendt for sine arkæologiske interesser. Under udgravningen fandt man ud af, at gravhøjens dæksten kunne rokkes, og det er derfra, at gravhøjen fik sit navn.

Langdyssen er en af de største af sin type i Danmark og måler 40 meter i længden og 25 meter i bredden.

I foråret 2007 blev bevoksningen, som dækkede højen, ryddet, og den kan i dag ses fra Peder Oxes Allé, som løber langs med marken, i hvis midte den ligger. Der er også anlagt en sti til højen langs markens kant. Stien udgår fra cykelstien øst for marken. Der er skiltning til Rokkestenen fra Peder Oxes Allé, nær busstoppestedet "Jernaldervejen, Biogen Idec", hvor der også er parkeringsmulighed.

Ekstern henvisning 
 Rokkestenen, Fund og fortidsminder, Kulturstyrelsens database
 Naturpleje på gravhøjen Rokkestenen , Hillerød kommune, 2007

Nordiske gravhøje
Bygninger, konstruktioner og anlæg i Hillerød
Fredede fortidsminder i Danmark
Rokkestenen (flertydig)

Rokkestenen henviser til flere artikler:

 Rokkestenen – En vandreblok på Bornholm.
 Rokkestenen (Hillerød) – Langdysse ved Trollesminde i Hillerød.
Nybyggerne i 1820

Nybyggerne i 1820 var flere grupper af hvide, britiske kolonister som blev placeret af britiske myndigheder og Kapkoloniens myndigheder i dagens Eastern Cape i Sydafrika i 1820.

Nybyggerne blev opmuntret til at slå sig ned i et forsøg på at, konsolidere og forsvare det østlige grænseområde mod nabofolket xhosaerne. Den skulle også hæve andelen af engelsksprogede i befolkningen. Den var en af de største etaper i britisk bosætning i Afrika og dannede det anglo–afrikanske kulturelle område Albany, dermed var den en milepæl i dannelsen af det anglo–afrikanske folk.

Cirka 5000 nybyggere ankom Kap i cirka 60 forskellige grupper mellem april og juni 1820. Nybyggerne fik gårde nær landsbyen Bathurst og fik udstyr, men deres mangel på landbrugserfaring førte til at mange af dem opgav landbruget og trak sig tilbage til Bathurst og andre bosætninger som Grahamstown, East London og Port Elizabeth hvor mange af dem blev handelsmænd.

De bliver mindet i Grahamstown gennem et nationalt monument som åbnede i 1974. 1820 Settlers National Monument er værter for skuespil, koncerter og kulturelle hændelser.

Litteratur 
 Mitford-Barberton, I., 1968. Some Frontier Families, Cape Town: Human & Rousseau
 Rosenthal, E., 1978. Encyclopedia of Southern Africa, Cape Town: Juta & Co.

Eksterne links 
 Grahamstown Foundation and 1820 Settlers National Monument 
 1820Settlers.com, slægtsforskning

Sydafrikas historie
Fårtoft (Sundby Sogn)

Fårtoft er et landområde beliggende på den nordlige side af øen Mors i Limfjorden. Området er en del af Sundby Sogn, og er beboet af ganske få mennesker. Der er store områder af uforstyrret natur i Fårtoft med vandløb, små stykker skov og molerskrænter ned til Limfjorden, hvorfra der er udsigt over Thisted Bredning og Thisted by. 

Dog præges landskabet af flere molergrave fra 1970'erne og opdyrkede marker. Fårtoft har også huset to teglværker, der blev revet ned i slutningen af 1970'erne. Man har fra stranden udskibet moler til Thisted. Molen derfra kan stadig ses den dag i dag.

Landskabet er meget bakket. Disse bakker stammer helt tilbage fra den sidste istid, hvor en isbræ stoppede lige på nordsiden af Mors, og skabte en ås langs kysten. Det højeste punkt er Brunhøj, der rejser sig 79 m over vandoverfladen og det ellers så flade Mors.

Lokaliteter i Morsø Kommune
Naturområder i Danmark
Makhanda

Makhanda (tidligere Grahamstown) er en by i provinsen Eastern Cape i Sydafrika og administrationsby i kommunen Makana. Befolkningen i Grahamstown pr. 2003 var på 124.758 indbyggere.

Byen ligger cirka 130 km fra Port Elizabeth og 180 km fra East London. Her ligger Rhodes University, et bispesæde i anglikanske kirke i Sydafrika samt en højere domstol. Byen er ikke en del af South African Cities Network.

Historie 
Grahamstown blev grundlagt i 1812 som en militær udpost af oberstløjtnant John Graham som en del af forsøget på at sikre den østlige grænse af britisk tilstedeværelse i Kapkolonien mod xhosaerne. Grahamstown voksede i løbet af 1820'erne, da mange nybyggere og deres familier forlod tilværelsen som gårdbrugere for at etablere sig i sikrere erhverv. I løbet af få tiår blev byen Kapkoloniens største næst efter Cape Town. Den blev bispesæde i 1852.

Rhodes University College blev etableret i Grahamstown i 1904 gennem en gave fra Rhodes–fonden. Det blev fuldt anerkendt som universitet i 1951. I dag gives der undervisning i en række discipliner til over 6.000 studenter.

Da Unionen Sydafrika blev etableret blev Grahamstown High Court en lokal afdeling af den nyligt oprettede højesteret i Sydafrika (under Cape Town). Men efter nogle år blev domstolen opgraderet til en provinsiel afdeling og en underafdeling blev etableret i Port Elizabeth. Grahamstown rummer også på andre områder provinsielle myndigheder for Eastern Cape.

Grahamstown blev i 1994 en del af den nyligt oprettede provins Eastern Cape, mens Bhisho blev valgt som provinsiel hovedstad.

Navneændring 
Den 2. oktober 2018 blev Grahamstown officielt omdøbt til Makhanda efter krigeren og profeten Makhanda. Byen var tidligere opkaldt efter John Graham som optrådte meget brutalt overfor den lokale xhosa-befolkning. På baggrund af en anbefaling fra Sandheds- og forsoningskommissionen i Sydafrika om at ændre stednavne som en "symbolsk erstatning" for at adressere en uretfærdig fortid, blev det i 2018 besluttet at ændre byens navn fra Grahamstown til Makhanda til minde om Makhanda i anerkendelse af hans mislykkede angreb mod bosættelsens garnison i 1819.

Referencer

Eksterne henvisninger 

Officiel side om Grahamstown 
National Arts Festival
National English Literary Museum 
South African Institute for Aquatic Biodiversity 
Makana Municipality
Grocott's Mail

Byer i Sydafrika
John Kronus

George B. Caiazzo (13. januar 1969 – 18. juli 2007), var en amerikansk fribryder, kendt fra bl.a. Extreme Championship Wrestling og Xtreme Pro Wrestling som John Kronus. Kronus kunne trods sin størrelse udføre vanvittige variationer af 450 Splash. Han døde i 2007, grundet en hjertefejl.

Eksterne henvisninger 

 

Wrestlere fra USA
Brunhøj

Brunhøj er det højeste punkt i landområdet Fårtoft på nordsiden af Mors. Højen blev dannet under den sidste istid og rejser sig 79 m over havets overflade. I dag huser højen en vindmølle og en sendemast fra Telia. Fra højen er der udsigt over Limfjorden, Thisted, Nykøbing Mors og Fur.

Bakker i Danmark
Mors
James Naismith

James Naismith (6. november 1861 i Almonte, Ontario – 28. november 1939 i Lawrence, Kansas) var en canadisk læge og pædagog, bedst kendt som opfinderen af basketball og været med til at opfinde ligaen kaldet NBA (National Basketball Association).

Den 7. december 1891 spurgte Luther Gulick, direktøren for YMCA (KFUK-KFUM) i Springfield, Massachusetts Naismith om det var nogen mulighed for at have lidt mere afveksling i gymnastiktimerne om vinteren. Den 21. december afleverede Naismith sit forslag; de første regler til en helt ny sport: basketball. Disse regler blev offentliggjort 15. januar 1892.

Naismith er medlem af basketballsportens Hall of Fame, der bærer hans navn, Naismith Memorial Basketball Hall of Fame.

Eksterne henvisninger 

Læger fra Canada
Medlemmer af Naismith Memorial Basketball Hall of Fame
Basketball